বিতর্কে জড়ালেন বলিউড অভিনেত্রী দীপিকা পাড়ুকোন। সম্প্রতি একটি পত্রিকার জন্য টু পিস বিকিনি পরে ফোটোশ্যুট করেছিলেন তিনি। সেই ছবি ইনস্টাগ্রামে দিতেই শুরু হয় বিতর্ক। নানা রকম কটূক্তির শিকার হতে হয় বলিউড অভিনেত্রীকে। 
দীপিকা অবশ্য জোরালো উত্তর দিয়েছেন সেই সব মন্তব্যের। এমনিতে সমালোচনার বিরুদ্ধে বরাবরই স্ট্রেট ব্যাটে খেলেন দীপিকা। তাঁর ‘ক্লিভেজ’ বিতর্কের কথা সকলেরই মনে আছে। ২০১৪ সালে একটি সর্বভারতীয় দৈনিকে প্রকাশিত হয়েছিল দীপিকার একটি ছবি, যার ক্যাপশন ছিল ‘ওএমজি। দীপিকা পাড়ুকোন’স ক্লিভেজ’। ছবিটি টুইটারে পোস্টও করা হয়েছিল। সাধারণত অন্য নায়িকারা এ সব ক্ষেত্রে কোনও মন্তব্য করতে চান না। কিন্তু দীপিকা সপাটে রুখে দাঁড়ান সেই মন্তব্যের বিরুদ্ধে। জানিয়ে দেন, ‘‘আমি একজন মহিলা। এবং আমার ক্লিভেজ আছে।’’

প্রথম পোস্ট করা ছবি

দ্বিতীয় পোস্ট করা ছবি
এ দিনের ছবি ঘিরে তৈরি হওয়া বিতর্কের উত্তরেও একই ভাবে আক্রমণাত্মক জবাব দিয়েছেন দীপিকা। তবে এ বার আর কোনও মন্তব্য নয়, ছবির উত্তর ছবি দিয়েই দিয়েছেন তিনি। সটান আরও একটি ‘হট’ ছবি পোস্ট করে দেন! ছবিটি ওই একই ফোটোশ্যুটের। 
আরও পড়ুন
আমি বন্ধু হিসেবে ভাল, বয়ফ্রেন্ড হিসেবে নই!
বলিউডে গুঞ্জন, রণবীরের ফ্ল্যাটে থাকছেন দীপিকা
নায়িকাদের খোলামেলা পোশাকের ছবিতে খারাপ মন্তব্য করার প্রবণতা ক্রমশ বাড়ছে। গত বুধবারই একই ভাবে বিতর্কে জড়িয়েছেন ‘দঙ্গল’ খ্যাত অভিনেত্রী ফতিমা সানা শেখ। ইনস্টাগ্রামে কালো হল্টারনেক সুইমস্যুট পরিহিত একটি ছবি পোস্ট করেন তিনি। শুরু হয় কটূক্তি ও সমালোচনার ঝড়! মুসলিম হয়েও রমজানের মতো পবিত্র মাসে কেন খোলামেলা ছবি দিলেন নায়িকা তা নিয়ে বিতর্ক শুরু হয়। 
কিছুদিন আগে বার্লিনে প্রধানমন্ত্রীর পাশে খোলা পায়ের পোশাক পরে বসে থাকার ছবি পোস্ট করেছিলেন প্রিয়ঙ্কা চোপড়া। সেটা নিয়েও সোশ্যাল মিডিয়ায় শুরু হয়েছিল বিতর্ক। সে ক্ষেত্রেও মায়ের সঙ্গে রাতের বার্লিনে তোলা একটি ছবি পোস্ট করে জবাব দিয়েছিলেন প্রিয়ঙ্কা। সেই ছবিতে মা, মেয়ে দু’জনের পোশাকেই উন্মুক্ত ছিল পা।